Háromhúros kontra, négyhúros

kontra és a brácsa

Oly sokszor javítom ki akár komoly múlttal rendelkező népzenész

barátaimat is, hogy a brácsát hívjuk brácsának, a kontrát meg kontrának.

A brácsának, ami ívelt lábú, mint a hegedű, négy húrja van,

általában két húrt szólaltatnak meg rajta, hangzatokkal kísérik a dallamot,

vagy egyenesen dallamot játszanak rajta. Teljesen más gondolkodást

igényel, mint a három-, vagy négyhúros kontra.

Tudjuk, hogy a kontrának a húrtartó lába egyenesre van vágva,

így mindegyik húrt egyszerre szólaltatja meg a játékos, dallamot

nem játszik, hanem hármas, vagy négyes hangzatot húz. A kontra

rövid vonójával erőteljes ritmusokat képez, a bőgővel egyetemben,

mint segítség egészíti ki a hegedű dallamjátékát.

Régebben a kontrát egy szál magában is használták, például a

kántorok, ezzel kísérték magukat, akár temetési, vagy más éneket

igénylő összejöveteleken.

Sokan a brácsát magasabb szintre emelik, pedig ez nem így van.

Jól kontrázni, ízlésesen, nem könnyű, ráadásul három, vagy négy

húrt egyszerre, tisztán összecsengetni nagyobb művészet, mint kettőt.

A kontra hangzása melegebb, teltebb, tömörebb.